Document ID: 32004R2269

32004R2269
L 396/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2269/2004 AL CONSILIULUI
din 20 decembrie 2004
de modificare a Regulamentelor (CE) nr. 2340/2002 și 2347/2002 privind posibilitățile de pescuit al speciilor de adâncime pentru noile state membre care au aderat în 2004
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere actul privind condițiile de aderare a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace, precum și modificările aduse tratatelor fundamentale ale Uniunii Europene („actul de aderare din 2003”) (1), în special articolul 57 alineatul (2),
având în vedere propunerea Comisiei,
întrucât:
(1)
Actul de aderare din 2003 nu a adus nicio modificare la Regulamentul (CE) nr. 2340/2002 al Consiliului din 16 decembrie 2002 de fixare pentru 2003 și 2004 a posibilităților de pescuit pentru rezervele de pești de adâncime (2) pentru a aloca noilor state membre posibilități de pescuit din speciile de pești de adâncime. În consecință, este necesară alocarea unor asemenea posibilități de pescuit pentru anul 2004 statelor membre care au aderat în 2004, ținând seama de modurile de pescuit similare celor utilizate în 2002, pentru a permite pescarilor din aceste state membre să își continue activitatea.
(2)
Alocarea posibilităților de pescuit nu trebuie să conducă la situația în care capturile efectuate în mod legal înainte de 1 mai 2004 să fie supuse deducerilor din cote în conformitate cu articolul 23 alineatul (1) din Regulamentul (CE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune în domeniul pescuitului (3), în conformitate cu articolul 5 din Regulamentul (CE) nr. 847/96 al Consiliului din 6 mai 1996 privind introducere unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (4), precum și în conformitate cu articolul 26 din Regulamentul (CE) nr. 2371/2002 privind conservarea și exploatarea durabilă a resurselor piscicole în cadrul politicii comune în domeniul pescuitului (5).
(3)
Regulamentul (CE) nr. 2347/2002 al Consiliului din 16 decembrie 2002 de stabilire a condițiilor specifice de acces, precum și a condițiilor asociate pentru pescuitul din rezervele de pești de adâncime (6) stabilește plafoanele de putere și capacitate ale flotei de pescuit care poate debarca importante cantități de specii de pești de adâncime și determină o perioadă de referință pentru stabilirea acestor plafoane, respectiv trei ani înainte de data intrării în vigoare. Perioadele de referință pentru stabilirea acestor plafoane trebuie să ia în considerare ultimii ani pentru a permite continuarea activității pescarilor din țările membre care au aderat în 2004.
(4)
În vederea permiterii statelor membre care au aderat în 2004 aplicarea încă de la data aderării a regulamentelor (CE) nr. 2340/2002 și nr. 2347/2002, este imperativă intrarea în vigoare a prezentului regulament la 1 mai 2004.
(5)
Regulamentele (CE) nr. 2340/2002 și nr. 2347/2002 trebuie modificate în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 2340/2002 se modifică după cum urmează:
1.
Se inserează următorul articol:
„Articolul 3a
(1) Capturile efectuate între 1 ianuarie și 1 mai 2004 de navele din statele membre care au aderat în 2004 se deduc din cotele stabilite în anexa I.
(2) În cel mult 15 zile de la data publicării prezentului regulament în Jurnalul Oficial al Uniunii Europene statele membre menționate la alineatul (1) adresează Comisiei o notificare privind volumul capturilor efectuate de acestea între 1 ianuarie și 1 mai 2004.”
2.
Se inserează următorul articol 4a:
„Articolul 4a
Articolul 23 alineatul (1) din Regulamentul (CE) nr. 2847/93, articolul 5 din Regulamentul (CE) nr. 847/96, precum și articolul 26 din Regulamentul (CE) nr. 2371/2002 din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (7) nu se aplică capturilor efectuate înainte de 1 mai 2004 de navele din statele membre care au aderat în 2004 care depășesc cotele determinate în anexa I la prezentul regulament.
3.
Anexa I se modifică în conformitate cu anexa la prezentul regulament.
Articolul 2
La articolul 4 din Regulamentul (CE) nr. 2347/2002 se adaugă următorul alineat:
„(3) Prin derogare de la alineatul (1), statele membre care au aderat în 2004 calculează puterea globală și volumul global al navelor lor care, în oricare dintre anii 2000, 2001 sau 2002 au debarcat mai mult de 10 tone de orice amestec din speciile de pești de adâncime. Aceste valori globale sunt comunicate Comisiei.”
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2004.

Labels: 15
6